정조 6년 · 목
予曰。卿今初登筵席。而予之敷心之敎。已悉於前後批旨。不必更煩。惟卿毋負勤懇之意。以副協贊之工焉。右議政金熤曰。臣本儱侗。庶僚之責。有難承當。輔相之任。何等重大。而何可輕加於臣乎。今日登筵。尃出叩謝之忱。亟賜體諒宜矣。予曰。卿之所陳。萬萬過矣。熤曰。臣之所達。尃是爲國之誠。更加三思。以副區區之望焉。予曰。一言蔽之曰所辭太過。卿雖巽讓。決不可勉從矣。熤曰。以臣無似。委以重任。實莫曉聖意攸在矣。予曰。自卿枚卜之後。予以爲國事有涯。卿勿更煩也。熤曰。今登前席。略有敷陳者矣。予曰。卿其仰奏。予當靜聽焉。熤曰。欲致鎭安之道。莫先於拔本。益加聖念焉。予曰。卿之敷陳。極用嘉歎。予於懲討之義。寧有疏忽而然乎。若以懲一而勵百。則必將盡劉而後已。豈不難乎。熤曰。鋤治亂本。則可無樂禍之徒矣。予曰。所謂亂本。非不欲鋤治。而厥魁尙未斯得矣。 熤曰。逆魁罪惡。已著於三司聲討之疏。不難斯得矣。予曰。今逆異於古逆。皆由小小之事而輕相詿誤。漸致滋蔓。終難得某之爲賊魁矣。以古逆言之。只是天海一人。而今之逆賊。無非天海。可謂誅之則不可勝誅矣。然今世道若此。卿所云云。亦可謂畵出時象。而論其要道。亦在於鎭安世道。而近來三司雖曰嚴辭懲討。不顧前後。或出拔足之計。而甚至於自相攻擊。餘者無幾。是甚悶然。所謂論列。未知其的出於忠憤之忱。而尃由於恇㥘之致。豈不萬萬驚怪乎。今以海獄言之。營護德相。至稱己卯名賢。伸冤某論之說。肆然說去。世道之陷溺。人心之滋惑。實無可言矣。大抵德相。不幸出先正之家。而雖施典刑。卽是聞誅一夫紂矣。有何所損於先正之賢乎。在昔戊申。靜菴子孫。亦有凶賊之出。顧今朝著。難以色目指論是非。而便可謂天所以限南北矣。若其海西之獄。都是蚩蚩愚氓。不足深誅。而以朝廷上言之。疏逖之臣。姑捨勿論。向來出入近密之人。作此駭妄之擧。使人心轉致滋惑。寧不痛駭乎。人或曰此等擧措。雖或爲自安之道。而究其跡則皆出於恇㥘而然。古今天下。寧有是理耶。在昔陳侍郞寄書朱子。有曰云云。予雖涼德。猶可作朝廷之砥柱。此箇事理。卿等必明此眼目。急救世道之艱可也。一副當義理。尃在於此。向所謂獸駭鳥驚。尃由人心之阻隔。若如太陽中天。無所障蔽。則雖或逆出至親。少無自歉。卿所謂目不要道之說。果是矣。丙申以後。非忽鋤治之道。而伊後亂逆層生。世道澆漓。終莫底定。此實君臣上下所可憂悶處。卿之操履堅確。聲望雅重。至於簿書期會之事。初不責成。而今此鎭安二字卿自任。以致世道之底定。則豈不大幸乎。顧今急務。莫過於此箇道理。卿須驅一世之人。悉去恇㥘之心。偕存懷保之志。一日二日。漸致鎭安。則遐鄕窮谷。必有丕變之效。而凡百民庶。偕至大道。是豈非上下交勉處耶。熤曰。今此諸賊。必施王章。然後可以定民志矣。予曰。易所謂卞上下定民志之義。果是矣。卞名義正趍向。然後可以定民志。此正今日當行之先務。卿旣以定民志仰奏。則卿持此柄欛。指導人心。俾變誑惑之習也。 熤曰。卞上下定民志。實無他道。若不懲討明義。則難定民志矣。予曰。見今人心。擧皆急急皇皇。有若難保者然。若此不已。則轉相詿誤。輒生疑㥘。向者不軌之謀。不道之心。皆由此中出。今以關東密啓言之。其所凶言。十倍於澤白。安知不由於恇怯而然乎。予之此敎。若知以虛言。則亦無奈何。而其於沈念祖等事。益加抑制也。予曰。日前貢物。幾何出給乎。漢城判尹徐有隣曰。爲八千石。而九月條爲上下矣。領議政徐命善曰。貢物雖已先下。市直別無加減矣。知中樞府事具善復曰。此時市直。尃由畿內新穀之上來。而今則無一駄米入來者。一直踊貴云矣。熤曰。常年則市直少勝。蓋由南水驪利諸邑絡續入京之致。而今年則絕無。畿內之大無。推此可知。而兩西稍稔。米商聞京裏之米貴。必當湊集。而西船無一上來者。五江皆有船主人。各處商船之入來。侵漁操縱。使商船落本。兩西之船。初不上來。此弊令有司之臣禁斷好矣。予曰。船主人之作此弊端。誠可怪矣。戶曹判書金華鎭曰。以三南稅船言之。五江船主人。果有倍徵之弊。故船漢輩不勝其若矣。予曰。江上之人。以此作爲生涯。則亦難洞禁矣。華鎭曰。然矣。 命善曰。罪人明當入來。當以廷鞫擧行乎。予曰。以推鞫爲之也。予曰。黃晙以甲戌生。尙今强健云。豈不貴乎。日昨傳敎。實出於尊高年之意。重臣想必有聞知。果爲好耶。司直蔡弘履曰。不勝惶感云矣。予曰。旣經承旨。又除參判。則判書之任。亦當爲之。而且地處極好之矣。命善曰。始仕監役。而耆科之後。承旨參議。皆已遍歷。門閥資歷。具合此職矣。予曰。筋力足可行公乎。弘履曰。似有一謝之願。而行公則恐難矣。戶曹判書金華鎭曰。各道恤典擧行。雖有一二人。輒皆狀聞者。非但回啓之逐日紛紜。事亦煩瑣矣。江原道每於月終。錄啓以送。依此定式好矣。予曰。凡例恤典。如値稍久。則恐爲中問消融之弊。此後則先擧行後狀聞似好矣。命善曰。若有別般特施之典。則固當待下敎擧行。而至於循例應行之典。先爲擧行宜矣。刑曹判書鄭昌聖曰。民家頹壓。三間或五間。例爲狀聞施恤。而今則雖一二間。輒皆狀聞者。亦屬煩屑。宜有一番定式矣。華鎭曰。畿民救恤之道。必優儲穀物。而本道穀物無矣。以他道有裕處移轉。然後可以賙救矣。予曰。如欲移轉。則何處有推移之穀乎。華鎭曰。關西所儲穀。當爲移來。而船運等節。與明春三南稅運時。必無相妨矣。予曰。關西船運。亦無所難乎。司直鄭尙淳曰。以船來往。別無所難矣。命善曰。在前亦有移來之事矣。予曰。當移幾石。然後可以救濟乎。命善曰。都不過四萬石。而待分等上來區劃矣。華鎭曰。今年還穀停退。殆過五十萬石矣。命善曰。麥還耗條。待明年徵捧好矣。予曰。畿甸之民。必加愓念。然後可以救活。至於災結等節。有司之臣。亦難減削矣。命善曰。然矣。予曰。丁酉災結。爲九千結。甲申亦爲八千結矣。命善曰。今之七千結給災不少矣。華鎭曰。代播晚移。盡入此中矣。予曰。向日畿伯入侍時。以還營後草記事下敎者。意亦有在矣。 華鎭曰。臣亦累經方伯。而大抵災結。監司則加數請劃。守令亦優數請得。而下吏之從中作奸。其弊不一矣。予曰。果然矣。敎曰。下直守令。當日辭朝。平昌郡守李趾光。交河郡守兪漢敦進伏。予謂趾光曰。曾經幾邑乎。趾光曰。經全義。白川。利川。高陽。 忠州矣。予曰。爾是誰族乎。趾光曰。無顯族矣。予謂漢敦曰。曾經幾邑乎。漢敦曰。經新寧矣。予曰。此是兪漢敬之弟乎。命善曰。然矣。予曰。漢敬曾在春坊時。予已熟知。而今此漢敦爲人。頗詳明矣。命善曰。當善爲矣。予曰。交河以災邑。實有難治之慮。惕念爲治也。予曰。此代刑曹正郞差出好矣。昌聖曰。然矣。予曰。本曹郞廳誰某也。昌聖曰。尹耆東。沈鑏。柳詢。任時習。金星甲等矣。予曰。金星甲何邑人乎。命善曰。居在全羅道。而曾薦實注書矣。予曰。劉沛興。鄭徵最。亦參翰試。此時則可謂立賢無方矣。命善曰。然矣。予曰。近者朝著雖曰乏人。罕設科試。亦甚無妨矣。命善曰。累設科試。亦有弊矣。予曰。備堂之數。雖在全盛時。無如近者矣。命善曰。然矣。予曰。前都憲之望。以正卿付擬者誠過矣。 命善曰。今有新通後。必無苟艱之弊矣。予曰。金鍾秀向來所遭。不可以情勢自引。似當從近上來矣。命善曰。不必以情勢自處矣。予曰。若以情勢自畵。則終身無可出之日矣。命善曰。然矣。予曰。錦伯發廵狀啓尙不上來。姑未發廵而然耶。命善曰。以獄事之未收殺。不能出廵云矣。在議政李福源曰。向聞其親病沈重云。情勢誠悶矣。予曰。旣聞情勢之難强。而朝家置而不論。則其孝理之政。似涉如何矣。一年監司之四易。雖曰甚難。其在體諒之道。不可無變通之政。卿等之意何如。命善曰。參以孝理之政。宜有體諒之道矣。福源曰。許遞宜矣。熤曰。以新除人斯速下往好矣。予曰。誰有可合人乎。命善曰。金履素前所仰達。而李秉模內薦屬耳。姑未試用。仍令出外。事涉如何矣。吏曹判書李性源曰。金文淳屢擬方伯。此亦可合矣。予曰。金履素方在罷職中矣。命善曰。然矣。予曰。其時遭罷者爲幾人乎。 金翊休曰。合爲十四人。而臣與李虁朴天行。獨蒙敍用矣。予曰。金履素之向來事。雖曰非渠獨辦。而論其擧措。極涉怪駭。金文淳過論重臣。亦有所坐矣。 命善曰。金履素事雖駭妄。今此除拜。便是外補。至於金文淳。事在日久矣。予曰。卿等出去采取公議。以爲擬入也。性源曰。各道京試官及都事。後日政當差出。而侍從多在罷削中。無以推移排擬。何以爲之乎。